CELEX: 32010D0387
Language: hu
Date: 2010-07-12 00:00:00
Title: 2010/387/: A Bizottság határozata ( 2010. július 12. ) a Bangladesből importált, emberi fogyasztásra szánt rákfélékre vonatkozó szükségintézkedésekről szóló 2008/630/EK határozat módosításáról (az értesítés a C(2010) 4739. számú dokumentummal történt)  (EGT-vonatkozású szöveg )

13.7.2010   
            
            
               HU
            
            
               Az Európai Unió Hivatalos Lapja
            
            
               L 178/31
            
         A BIZOTTSÁG HATÁROZATA
   (2010. július 12.)
   a Bangladesből importált, emberi fogyasztásra szánt rákfélékre vonatkozó szükségintézkedésekről szóló 2008/630/EK határozat módosításáról
   (az értesítés a C(2010) 4739. számú dokumentummal történt)
   (EGT-vonatkozású szöveg)
   (2010/387/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
   mivel:
   
               (1)
            
            
               A 178/2002/EK rendelet megállapítja az Unió és az egyes tagállamok szintjén az élelmiszerekre és takarmányokra vonatkozó általános elveket és különösen az élelmiszer- és takarmánybiztonságra vonatkozó alapelveket. Szükségintézkedésekről rendelkezik abban az esetben, ha nyilvánvaló, hogy a harmadik országból behozott élelmiszer vagy takarmány komoly veszélyt jelenthet az emberi egészségre, az állatok egészségére vagy a környezetre, és az érintett tagállam(ok) intézkedéseivel a kockázatot nem lehet megfelelően csökkenteni.
            
         
               (2)
            
            
               Az egyes, élő állatokban és állati termékekben lévő anyagok és azok maradványainak ellenőrzésére szolgáló intézkedésekről szóló, 1996. április 29-i 96/23/EK tanácsi irányelv (2) szerint az állatok és az állati eredetű elsődleges termékek előállítását nyomon kell követni annak érdekében, hogy ki lehessen mutatni bizonyos maradékanyagok és anyagok jelenlétét az élő állatokban, azok ürülékében, testnedveiben és szöveteiben, az állati eredetű termékekben, a takarmányban és az ivóvízben.
            
         
               (3)
            
            
               A 96/23/EK tanácsi irányelvnek az analitikai módszerek elvégzése és az eredmények értelmezése tekintetében történő végrehajtásáról szóló, 2002. augusztus 14-i 2002/657/EK bizottsági határozat (3) rendelkezik a 96/23/EK irányelv szerint vett hatósági minták vizsgálatához alkalmazandó analitikai módszerekre vonatkozó szabályokról, valamint az ilyen mintákat illetően meghatározza a hatósági vizsgálólaboratóriumok analitikai eredményeinek értelmezésére vonatkozó általános kritériumokat.
            
         
               (4)
            
            
               Az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról szóló, 2009. május 6-i 470/2009/EK európai parlamenti és tanácsi rendelet (4) szabályokat és eljárásokat állapít meg a farmakológiai hatóanyagok osztályozására, valamint a farmakológiai hatóanyagok állati eredetű élelmiszerekben megengedhető maradékanyagai legnagyobb koncentrációinak, azaz a maradékanyag-határértékek meghatározására.
            
         
               (5)
            
            
               A 470/2009/EK rendelet emellett szabályokat és eljárásokat állapít meg a farmakológiai hatóanyagok maradékanyag-szintjének ellenőrzési célból történő meghatározására azon anyagok esetében, amelyekre nem határoztak meg maradékanyag-határértéket, azaz intézkedési referenciapontokat az említett rendeletnek megfelelően.
            
         
               (6)
            
            
               A Bangladesből importált, emberi fogyasztásra szánt rákfélékre vonatkozó szükségintézkedésekről szóló, 2008. július 24-i 2008/630/EK bizottsági határozat (5) elfogadására azt követően került sor, hogy az említett harmadik országból importált, emberi fogyasztásra szánt rákfélékben állatgyógyászati készítmények és nem engedélyezett anyagok maradványanyagainak jelenlétét mutatták ki. A határozat arról rendelkezik, hogy a Bangladesből az Unióba importált, emberi fogyasztásra szánt rákfélék szállítmányaiban vizsgálni kell a klór-amfenikol, a nitrofuránok metabolitjai, a tetraciklin, a malachitzöld és a kristályibolya jelenlétét.
            
         
               (7)
            
            
               A Bizottság 2010 januárjában Bangladesben tett ellenőrző látogatásának eredményei azt mutatták, hogy továbbra is igaz a korábbi megállapítás, miszerint az állatgyógyászati készítményekből származó egyes maradékanyagok jelenlétét élő állatokban és állati eredetű termékekben vizsgáló laboratóriumok nem rendelkeznek megfelelő kapacitással. Emellett ismeretes, hogy Bangladesben oxitetraciklint és klór-tetraciklint is használnak.
            
         
               (8)
            
            
               Mivel a Banglades által eddig hozott intézkedések nem elegendőek, az emberi egészség valamennyi tagállamban történő hatékony és egységes védelme érdekében helyénvaló áttekinteni a 2008/630/EK határozatban megállapított szükségintézkedéseket. A Bangladesből az Unióba importált, emberi fogyasztásra szánt rákfélék behozatalát különösen csak akkor kell engedélyezni, ha megfelelő vizsgálatokat végeznek a származási helyen.
            
         
               (9)
            
            
               A tagállamoknak ezenfelül a Bangladesből importált rákfélék jelentős hányadát még az Unióban történő forgalomba hozataluk előtt analitikai vizsgálatnak kell alávetniük a farmakológiai hatóanyagok kimutatása céljából. Az említett vizsgálatok eredményei várhatóan pontosabb információkkal szolgálnak a Bangladesből származó rákfélék ezen maradékanyagokkal való tényleges szennyezettségének mértékéről.
            
         
               (10)
            
            
               A tagállamoknak értesíteniük kell a Bizottságot az elvégzett analitikai vizsgálatok eredményeiről, amennyiben az említett eredmények élelmiszer-termelésre szánt állatokban nem engedélyezett farmakológiai hatóanyagot mutatnak ki, illetve ha az uniós jogszabályokban megállapított legmagasabb maradékanyag-határértéket meghaladó szintű hatóanyag-maradékot észlelnek. A tagállamoknak továbbá rendszeresen jelentést kell küldeniük a Bizottságnak az általuk elvégzett valamennyi vizsgálatról.
            
         
               (11)
            
            
               Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A 2008/630/EK határozat 2., 3. és 4. cikke helyébe a következő szöveg lép:
   
      „2. cikk
      (1)   A tagállamok engedélyezik a termékek szállítmányainak Unióba történő behozatalát, amennyiben azokhoz rendelkezésre állnak a származási helyen végzett analitikai vizsgálat (a továbbiakban: analitikai vizsgálat) eredményei, amelyek garantálják, hogy a termékek nem jelentenek veszélyt az emberi egészségre.
      (2)   Az analitikai vizsgálatot hatósági mintán kell elvégezni a 470/2009/EK európai parlamenti és tanácsi rendelet (6) 2. cikkének a) pontjában meghatározott farmakológiai hatóanyag-maradékok, különösen a következők jelenlétének kimutatása érdekében:
      
                  —
               
               
                  a klór-amfenikol, a tetraciklin, az oxitetraciklin, a klór-tetraciklin,
               
            
                  —
               
               
                  a nitro-furánok metabolitjai,
               
            
                  —
               
               
                  a malachitzöld és a kristályibolya, valamint leukometabolitjaik.
               
            (3)   Az (1) bekezdéstől eltérve a tagállamok engedélyezhetik az olyan termék szállítmányainak behozatalát, amelyekhez nem állnak rendelkezésre az analitikai vizsgálatok eredményei, amennyiben az érintett tagállam biztosítja, hogy valamennyi szállítmányt az Unióba történő belépés helyén, az állat-egészségügyi határállomáson megfelelő vizsgálatnak veti alá (beleértve a hatósági minták analitikai vizsgálatát), amely garantálja, hogy a termékek nem jelentenek veszélyt az emberi egészségre.
      3. cikk
      A tagállamok megfelelő mintavételi tervek segítségével biztosítják, hogy az 1. cikkben említett szállítmányok legalább 20 %-ából hatósági mintát vesznek.
      Az említett hatósági mintákon analitikai vizsgálatokat kell végezni a 470/2009/EK rendelet 2. cikkének a) pontjában meghatározott farmakológiai hatóanyag-maradékok, különösen a klór-amfenikol, a tetraciklin, az oxitetraciklin, a klór-tetraciklin és a nitro-furánok metabolitjai jelenlétének kimutatása érdekében.
      4. cikk
      Az analitikai vizsgálatok lezárultáig az érintett tagállam illetékes hatósága hatósági zár alá helyezi azokat a szállítmányokat, amelyekből a 2. cikk (3) bekezdése és a 3. cikk értelmében hatósági mintát vettek.
      Az említett szállítmányok csak akkor hozhatók forgalomba, ha az analitikai vizsgálatok eredményei megerősítik, hogy megfelelnek a 470/2009/EK rendelet 23. cikkének.
      4a. cikk
      A tagállamok azonnal tájékoztatják a Bizottságot az analitikai vizsgálatok eredményeiről, ha ezek a vizsgálatok az alábbiakat állapítják meg:
      
                  a)
               
               
                  a 470/2009/EK rendelet 14. cikke (2) bekezdésének a), b) vagy c) pontja szerint osztályozott farmakológiai hatóanyagok maradékanyagai az említett rendelet értelmében megállapított legmagasabb maradékanyag-határértéket meghaladó szinten vannak jelen; vagy
               
            
                  b)
               
               
                  a 470/2009/EK rendelet 14. cikke (2) bekezdésének a), b) vagy c) pontja szerint nem osztályozott farmakológiai hatóanyagok maradékanyagai vannak jelen.
               
            Az analitikai vizsgálatok eredményét a 178/2002/EK rendelet 50. cikkének (1) bekezdése értelmében létrehozott sürgősségi riasztórendszeren keresztül kell elküldeni a Bizottságnak. Az érintett tagállamnak nem kell a sürgősségi riasztórendszeren keresztül értesítenie a Bizottságot e vizsgálatok eredményeiről, amennyiben valamely farmakológiai hatóanyag maradékanyag-szintje alacsonyabb:
      
                  i.
               
               
                  a 470/2009/EK rendelet 18. cikkének megfelelően az adott anyagra vonatkozóan megállapított intézkedési referenciapontnál; vagy
               
            
                  ii.
               
               
                  az adott anyagra vonatkozóan megállapított, a 2002/657/EK bizottsági határozat (7) 4. cikkében említett minimálisan megkövetelt teljesítményszintnél.
               
            4b. cikk
      A tagállamok háromhavonta jelentést állítanak össze, amely beszámol az előző három hónapban a Bangladesből behozott termékek szállítmányain elvégzett összes analitikai vizsgálat eredményeiről.
      Ezeket a jelentéseket az adott három hónapos időszakot követő hónapban – áprilisban, júliusban, októberben és januárban – kell benyújtani a Bizottságnak.
   
   2. cikk
   Ezt a határozatot 2010. július 15-től kell alkalmazni.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2010. július 12-én.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 31., 2002.2.1., 1. o.
   
      (2)  HL L 125., 1996.5.23., 10. o.
   
      (3)  HL L 221., 2002.8.17., 8. o.
   
      (4)  HL L 152., 2009.6.16., 11. o.
   
      (5)  HL L 205., 2008.8.1., 49. o.
   
      (6)  HL L 152., 2009.6.16., 11. o.
   
      (7)  HL L 221., 2002.8.17., 8. o.”